REGOLAMENT TAL-KUMMISSJONI (UE) Nru 46/2010
tad-19 ta’ Jannar 2010
li jidderoga mir-Regolament (KEE) Nru 3149/92 f’dak li jirrigwarda l-perjodu ta’ eżekuzzjoni fir-Rumanija għall-pjan ta’ tqassim ta’ oġġetti tal-ikel għal benefiċċju ta’ persuni l-aktar fil-bżonn tal-Unjoni għas-sena 2009
IL-KUMMISSJONI EWROPEA,
wara li kkunsidrat it-Trattat dwar il-Funzjonament tal-Unjoni Ewropea,
wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u partikolarment l-Artikolu 43, il-punt g) tiegħu flimkien mal-Artikolu 4 tiegħu,
Billi:
(1)
L-Artikolu 3(1) tar-Regolament tal-Kummissjoni (KEE) Nru 3149/92 tad-29 ta’ Ottubru 1992 li jippreskrivi regoli dettaljati għar-riforniment ta’ ikel mill-ħażna ta’ intervent għall-benefiċċju ta’ persuni l-aktar fil-bżonn fil-Komunità (2), jipprevedi li l-perjodu tat-tħaddim tal-pjan annwali tat-tqassim tal-ikel jibda fl-1 ta’ Ottubru jintemm fil-31 ta’ Diċembru tas-sena ta’ wara. Minħabba xi diffikultajiet li nqalgħu minħabba tneħħijiet mill-istokk ta’ zokkor mis-Slovakkja u attribwiti lir-Rumanija fil-qafas tal-pjan annwali 2009 adottat mir-Regolament tal-Kummissjoni (KE) Nru 983/2008 (3) b’konsegwenza ma kellhomx il-possibilità materjali għar-Rumanija biex tissoddisfa l-pjan annwali tagħha fil-limitu taż-żmien impost mir-Regolament (KEE) Nru 3149/92, derogi huma meħtieġa għal dan ir-regolament billi testendi ż-żmien meħtieġ għall-eżekuzzjoni f’dan il-każ partikulari.
(2)
L-eżekuzzjoni tal-pjan annwali 2009 tispiċċa fil-31 ta’ Diċembru 2009 u huwa indispensabbli li d-deroga tidħol fis-seħħ l-aktar tard sa din id-data.
(3)
Il-miżuri previsti f’dan ir-Regolament huma skont l-opinjoni tal-Kumitat tal-Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Permezz ta’ deroga mill-Artikolu 3(1) tar-Regolament (KEE) Nru 3149/92 u fir-rigward tal-ħażniet ta’ zokkor mogħtija lir-Rumanija fil-qafas tal-pjan annwali 2009, il-perjodu tal-eżekuzzjoni tal-imsejjaħ pjan huwa estiż sal-31 ta’ Jannar 2010.
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-31 ta’ Diċembru 2009.
Jiskadi fl-1 ta’ Frar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Jannar 2010.